தமிழக மீன்வளத்துறையின் உயர் அதிகாரி ஒருவரிடம் பேசினோம். " தமிழகத்திலிருந்து கொண்டுசெல்லப்பட்ட மீன்களில் ஃபார்மலின் கலந்திருப்பதைக் கேரள உணவுத் துறை அதிகாரிகள் உறுதி செய்தனர் என்ற தகவல் வெளியான பிறகு, தமிழகத்தில் உள்ள முக்கிய மீன் துறைமுகங்கள், மீன் பிடிப்புப் பகுதிகள், மீன் விற்பனை மையங்கள் மற்றும் மீன் சந்தைகளில், தமிழ்நாடு உணவு பாதுகாப்புத் துறையினருடன் இணைந்து சோதனை நடத்தினோம். சோதனைக்காக எடுக்கப்பட்ட மீன் மாதிரிகளை ஆய்வு செய்ததில், ஃபார்மலின் செலுத்தப்படவில்லை என்பது கண்டறியப்பட்டது. அதேவேளை, அழுகிய மீன்களை அதிகாரிகள் பறிமுதல்செய்துள்ளனர். ஆனால், தமிழக மீன்வளப் பல்கலைக்கழகம் நடத்திய ஆய்வில், சென்னையில் விற்பனையாகும் மீன்களில் ஃபார்மலின் கலந்திருப்பதாக உறுதி செய்யப்பட்ட தகவல் வெளியாகியுள்ளது. அந்த ஆய்வறிக்கையை, தமிழக உணவு பாதுகாப்புத் துறையிடம் சமர்ப்பிக்கக் கேட்டுள்ளோம். எந்தெந்த இடங்களில் ஃபார்மலின் செலுத்தப்பட்ட மீன்கள் விற்பனையாகின்றன, அவ்வகை மீன்களை விற்கும் நபர்களை உணவு பாதுகாப்புச் சட்டத்தின் கீழ் நடவடிக்கை எடுக்க முழுமையான தகவலை சமர்ப்பிக்க வேண்டும் எனவும் கேட்டுக்கொண்டிருக்கிறோம்.